text: Топ 100 фирмите със 146% повече приходи - Труд
  Топ 100 фирмите със 146% повече приходи
  Компании от Югозападна България правят 7 пъти по-голям оборот от тези в Северозападния регион
  18% от най-бързоразвиващите се предприятия са в сферата на услугите
  146% е ръстът на приходите на първите 100 най-бързо развиващи се фирми у нас през 2016 г., спрямо предходната. Това показва класация на Българската търговско-промишлена палата (БТПП) сред общо 6400 фирми от всички области в страната, които произвеждат 82% от БВП.
  Средната печалба на 100-те предприятия възлиза на 655 хил. лв., а приходите от продажби са общо 1,3 млрд. лв. "Търговията е водещ сектор у нас - 36% от фирмите в бранша са с най-голяма динамика в оборотите", коментира председателят на БТПП Цветан Симеонов, който представи класацията. "18% от най-бързоразвиващите се фирми у нас са в сферата на услугите, докато строителството има само 10% дял сред първите 100 фирми", допълни той. По думите му строителството отчита 15% спад в класацията, спрямо 2015 г., когато 25% от класираните фирми в топ 100 са били от бранша. "Темповете на развитие на сектора зависят много от обществените поръчки", уточни председателят на БТПП.
  Данните показват, че фирмите от транспортния сектор са 9%, което е ръст от 4% за една година. Промишленият сектор се нарежда след транспортния в топ 100 на фирмите, класирани по изменение на приходите. Най-много от предприятията са в секторите за производство на машини и оборудване, химическата индустрия и хранително-вкусовата промишленост. "Това са традиционно добре развитите сектори у нас", уточни Цветан Симеонов.
  "По изменение на печалбата през 2016 г., спрямо 2015 г., първите 50 фирми в страната отчитат среден ръст от 359%. Общо печалбата им за 2016 г. възлиза средно на 3,7 млн. лв., като най-ниската е 202 хил. лв., а най-високата 36 млн. лв.", съобщи още председателят на БТПП.
  Компаниите от Югозападна България правят 7 пъти по-голям оборот от тези в Северозападния регион, показва още прочуването. След Югозападния регион, където фирмите отчитат 9,4 млрд. лв. приходи от продажби, се нарежда Северният централен регион с 2,9 млрд. лв. и Североизточният регион с 2,7 млрд. лв.
  В топ 100 на фирмите, класирани по печалба на 100 лв. собствен капитал, отново най-много са компаниите от търговията - 42% от всички и услугите - 19%. Средната печалба от всеки 100 лв. собствени средства възлиза на 94 лв., а средната печалба за година е 2,5 млн. лв., докато общите приходи от продажби за 2016 г. са 2,9 млрд. лв. Класацията на предприятията показва, че средната печалба на всеки 100 лв. приходи от продажби е 41 лв., докато средно годишните постъпления са 3,8 млн. лв., а приходите на всички предприятия възлизат на 936 млн. лв.